SL Uradni list Evropske unije C 320/8

Obvestilo o začetku ponovne preiskave v skladu s členom 12 Uredbe Sveta (ES) št. 384/96 o protidampinških ukrepih, ki se uporabljajo za izvoz nekaterih dokončanih tkanin iz poliestrskih filamentov s poreklom iz Ljudske republike Kitajske

(2006/C 320/06)

Komisija je v skladu s členom 12 Uredbe Sveta (ES) št. 384/96 o zaščiti pred dampinškim uvozom iz držav, ki niso članice Evropske Skupnosti („osnovna uredba“) (1) prejela zahtevek za preiskavo, ali protidampinški ukrepi, uvedeni na uvoz nekaterih dokončanih tkanin iz poliestrskih filamentov s poreklom iz Ljudske republike Kitajske vplivajo na izvozne cene, cene pri nadaljnji prodaji ali nadaljnje prodajne cene v Skupnosti.

1. Zahtevek za pregled

Zahtevek je v imenu proizvajalcev, ki predstavljajo glavni delež, v tem primeru več kot 30 % celotne proizvodnje Skupnosti nekaterih dokončanih tkanin iz poliestrskih filamentov, vložil AIUFFASS („vložnik“).

2. Izdelek

Zadevni izdelek so tkanine iz preje iz sintetičnih filamentov, ki vsebujejo po masi 85 % ali več teksturiranih in/ali neteksturiranih poliestrskih filamentov, barvanih (vključno z beljenimi) ali potiskanih, s poreklom iz Ljudske republike Kitajske (zadevni izdelek), trenutno uvrščene pod oznake KN ex 5407 51 00, 5407 52 00, 5407 54 00, ex 5407 61 10, 5407 61 30, 5407 61 90 in ex 5407 69 10 in ex 5407 69 90.

Te oznake KN so zgolj informativne narave.

3. Obstoječi ukrepi

Trenutno veljavni ukrepi so dokončne protidampinške dajatve, z Uredbo Sveta (ES) št. 1487/2005 (2) uvedene na nekatere dokončane tkanine iz poliestrskih filamentov s poreklom iz Ljudske republike Kitajske.

4. Razlogi za ponovno preiskavo

Vložnik je predložil zadostne dokaze o tem, da so po uvedbi protidampinških dajatev na nekatere dokončane tkanine iz poliestrskih filamentov s poreklom iz Ljudske republike Kitajske izvozne cene padle in da pri cenah pri nadaljnji prodaji in nadaljnjih prodajnih cenah v Skupnosti ni bilo bistvenih sprememb.

Pravzaprav dokazi v zahtevi kažejo, da so se vse zgoraj navedene cene zadevnega izdelka znatno znižale od uvedbe protidampinških ukrepov, kar je povzročilo povečanje dampinga, ki ovira načrtovane popravljalne učinke veljavnih ukrepov.

Vložnik je predložil dokaze, da je bil uvoz zadevnega izdelka iz Ljudske republike Kitajske še naprej znaten.

5. Postopek

Po posvetovanju s svetovalnim odborom je Komisija ugotovila, da je zahtevek vložila industrija Skupnosti oziroma je bila vložena v njenem imenu in da obstajajo zadostni dokazi, ki opravičujejo začetek preiskave, zato Komisija v skladu s členom 12 osnovne uredbe začenja ponovno preiskavo v zvezi z nekaterimi dokončanimi tkaninami iz poliestrskih filamentov s poreklom iz Ljudske republike Kitajske.

(a) Vzorčenje

Glede na pričakovano veliko število strank, vključenih v ta postopek, se lahko Komisija v skladu s členom 17 osnovne uredbe odloči za vzorčenje.

(i) Vzorčenje za izvoznike/proizvajalce v Ljudski republiki Kitajski

Da bi se Komisija lahko odločila, ali je vzorčenje potrebno, in da bi v tem primeru lahko izbrala vzorec, naj se vsi izvozniki/proizvajalci ali njihovi predstavniki javijo Komisiji in predložijo naslednje informacije o svoji družbi oziroma družbah v roku, določenem v točki 6(b)(i), in v obliki, navedeni v točki 7:

— ime, naslov, elektronski naslov, številka telefona in telefaksa ter ime kontaktne osebe,

— prihodki od prodaje v lokalni valuti in količina v tekočih metrih zadevnega izdelka, prodanega za izvoz v Skupnost v obdobju od 1. oktobra 2005 do 30. septembra 2006,

— prihodki od prodaje v lokalni valuti in obseg prodaje v tekočih metrih zadevnega izdelka na notranjem trgu v obdobju od 1. oktobra 2005 do 30. septembra 2006,

— natančne dejavnosti družbe v zvezi s proizvodnjo zadevnega izdelka in količino v tekočih metrih zadevnega izdelka, proizvodno zmogljivost in naložbe v proizvodno zmogljivost v obdobju od 1. oktobra 2005 do 30. septembra 2006.

— imena in natančen opis dejavnosti vseh povezanih družb (3), vključenih v proizvodnjo in/ali prodajo (izvoz in/ali notranji trg) zadevnega izdelka,

— kakršne koli druge pomembne informacije, ki bi Komisiji lahko pomagale pri izbiri vzorca,

— s predložitvijo navedenih informacij se družba strinja z možno vključitvijo v vzorec. Če je družba vključena v vzorec, to pomeni, da izpolni vprašalnik in se strinja s preverjanjem navedenih informacij na kraju samem. Če družba navede, da se ne strinja z možno vključitvijo v vzorec, se šteje, da ni sodelovala v preiskavi. Posledice nesodelovanja so navedene v točki 8.

Da bi Komisija pridobila informacije, za katere meni, da so potrebne za izbiro vzorca izvoznikov/proizvajalcev, bo kontaktirala tudi organe države izvoznice in vsa znana združenja izvoznikov/proizvajalcev.

(ii) Vzorčenje za uvoznike

Da bi se Komisija lahko odločila, ali je vzorčenje potrebno, in da bi v tem primeru lahko izbrala vzorec, naj se vsi uvozniki ali njihovi predstavniki javijo Komisiji in predložijo naslednje informacije o svoji družbi oziroma družbah v roku, določenem v točki 6(b)(i), in v obliki, navedeni v točki 7:

— ime, naslov, elektronski naslov, številka telefona in telefaksa ter ime kontaktne osebe,

— skupni prihodki od prodaje družbe v EUR v obdobju od 1. oktobra 2005 do 30. septembra 2006,

— skupno število zaposlenih,

— natančen opis dejavnosti družbe v zvezi zadevnim izdelkom,

— obseg v tekočih metrih in vrednost v EUR uvoza v Skupnost in nadaljnja prodaja na trgu Skupnosti uvoženega zadevnega izdelka s poreklom iz Ljudske republike Kitajske v obdobju od 1. oktobra 2005 do 30. septembra 2006,

— imena in natančen opis dejavnosti vseh povezanih družb (3), vključenih v proizvodnjo in/ali prodajo zadevnega izdelka,

— kakršne koli druge pomembne informacije, ki bi Komisiji lahko pomagale pri izbiri vzorca,

— s predložitvijo navedenih informacij se družba strinja z možno vključitvijo v vzorec. Če je družba vključena v vzorec, to pomeni, da izpolni vprašalnik in se strinja s preverjanjem navedenih informacij na kraju samem. Če družba navede, da se ne strinja z možno vključitvijo v vzorec, se šteje, da ni sodelovala v preiskavi. Posledice nesodelovanja so navedene v točki 8.

Da bi Komisija pridobila informacije, za katere meni, da so potrebne za izbiro vzorca izvoznikov, bo kontaktirala tudi vsa znana združenja uvoznikov.

(iii) Končna izbira vzorcev

Vse zainteresirane stranke, ki želijo predložiti kakršne koli informacije glede izbire vzorca, morajo to narediti v roku, določenem v točki 6(b)(ii).

Komisija želi stranke obvestiti, da bo pri izbiri vzorca skušala v največji možni meri omejiti vzorec na stranke, izbrane v vzorec v preiskavi, ki je pripeljala do uvedbe obstoječih ukrepov.

Komisija namerava opraviti končno izbiro vzorcev po posvetovanju z zadevnimi strankami, ki so izrazile pripravljenost za vključitev v vzorec.

Družbe, vključene v vzorce, morajo izpolniti vprašalnik v roku, določenem v točki 6(b)(iii), in sodelovati v preiskavi.

Če sodelovanje ni zadostno, lahko ugotovitve Komisije v skladu s členoma 17(4) in 18 osnovne uredbe temeljijo na razpoložljivih dejstvih. Ugotovitev, ki temelji na razpoložljivih dejstvih, je lahko za zadevno stranko manj ugodna, kakor je opisano v točki 8.

(b) Vprašalniki

Da bi pridobila informacije, za katere meni, da so potrebne za njeno preiskavo, bo Komisija vzorčenim izvoznikom/proizvajalcem v Ljudski republiki Kitajski, vsem združenjem izvoznikov/proizvajalcev, vzorčenim uvoznikom, vsem združenjem uvoznikov, navedenim v zahtevku ali ki so sodelovali v preiskavi, ki je privedla do ukrepov, ki so predmet tega pregleda, ter organom oblasti zadevne države izvoznice poslala vprašalnike.

V vsakem primeru bi morale vse zainteresirane stranke nemudoma kontaktirati Komisijo po telefaksu in ugotoviti, ali so navedene v zahtevku in, če je potrebno, zahtevati vprašalnik v roku, določenem v točki 6(a)(i), glede na to, da rok iz točke 6(a)(ii) velja za vse zainteresirane stranke.

(c) Zbiranje informacij in zaslišanja

Vse zainteresirane stranke so vabljene, da izrazijo svoja stališča, predložijo poleg izpolnjenih vprašalnikov še druge informacije in zagotovijo ustrezna dokazila. Komisija mora te informacije in dokazila prejeti v roku, določenem v točki 6(a)(ii).

Poleg tega lahko Komisija zasliši zainteresirane stranke, če te vložijo zahtevek in v njem navedejo posebne razloge, zaradi katerih bi morale biti zaslišane. Ta zahtevek mora biti vložen v roku, določenem v točki 6(a)(iii).

6. Roki

(a) Splošni roki

(i) Rok, v katerem lahko stranke zahtevajo vprašalnik

Vse zainteresirane stranke, ki niso sodelovale v preiskavi, ki je pripeljala do uvedbe ukrepov, ki so predmet tega pregleda, bi morale zahtevati vprašalnik čim prej, vsekakor pa najpozneje v 15 dneh po objavi tega obvestila v Uradnem listu Evropske unije.

(ii) Rok, v katerem se stranke lahko javijo, predložijo izpolnjene vprašalnike in kakršne koli druge informacije

Če zainteresirane stranke želijo, da se med preiskavo upoštevajo njihova stališča, se morajo javiti Komisiji, izraziti svoja stališča in predložiti izpolnjene vprašalnike ali kakršne koli druge informacije v 40 dneh po objavi tega obvestila v Uradnem listu Evropske unije, če ni drugače določeno. Opozoriti je treba, da je uveljavljanje večine pravic v postopku, določenih v osnovni uredbi, odvisno od tega, ali se stranka javi v navedenem roku.

(iii) Zaslišanja

Vse zainteresirane stranke lahko pri Komisiji zaprosijo tudi za zaslišanje v istem 40-dnevnem roku.

(b) Posebni rok v zvezi z vzorčenjem

(i) Informacije iz točk 5(a)(i) in 5(a)(ii) morajo prispeti na naslov Komisije v 15 dneh po objavi tega obvestila v Uradnem listu Evropske unije, glede na to, da se namerava Komisija o končni izbiri posvetovati z zadevnimi strankami, ki so izrazile pripravljenost za vključitev v vzorec, v 21 dneh po objavi tega obvestila v Uradnem listu Evropske unije.

(ii) Vse druge informacije, potrebne za izbiro vzorca, morajo v skladu s točko 5(a)(ii) prispeti na naslov Komisije v 21 dneh po objavi tega obvestila v Uradnem listu Evropske unije.

(iii) Izpolnjeni vprašalniki vzorčenih strank morajo prispeti na naslov Komisije v 37 dneh od dneva prejema obvestila o njihovi vključitvi v vzorec.

7. Pisna stališča, izpolnjeni vprašalniki in korespondenca

Vsa stališča in zahtevki zainteresiranih strank morajo biti predloženi v pisni obliki (ne v elektronski obliki, razen če ni drugače določeno) in v njih morajo biti navedeni ime, naslov, elektronski naslov, telefonska številka ter številka telefaksa zainteresirane stranke. Vsa pisna stališča, vključno z informacijami, zahtevanimi v tem obvestilu, izpolnjenimi vprašalniki in korespondenco, ki jih zainteresirane stranke predložijo na zaupni osnovi, se opremijo z oznako „Interno“ (4) ter se jim v skladu s členom 19(2) osnovne uredbe priloži nezaupna različica, ki je opremljena z oznako „V PREGLED ZAINTERESIRANIM STRANKAM“.

Naslov Komisije za korespondenco:

European Commission Directorate General for Trade Directorate B Office: J-79 5/16 B-1049 Bruselj Telefaks: (32-2) 295 65 05

8. Nesodelovanje

V primerih, ko katera koli zainteresirana stranka zavrne dostop do potrebnih informacij, jih ne zagotovi v določenih rokih ali znatno ovira preiskavo, se lahko v skladu s členom 18 osnovne uredbe sprejmejo pozitivne ali negativne ugotovitve.

Če se ugotovi, da je katera koli zainteresirana stranka predložila napačne ali zavajajoče informacije, se te ne upoštevajo, v skladu s členom 18 osnovne uredbe pa se lahko uporabijo razpoložljiva dejstva. Če zainteresirana stranka ne sodeluje ali pa sodeluje le delno in se zato uporabijo le razpoložljiva dejstva, je lahko izid za to stranko manj ugoden, kot če bi sodelovala.

9. Možnost zahtevka za pregled v skladu s členom 11(3) osnovne uredbe

Če katera koli stranka v postopku meni, da je pregled stopnje ukrepov določen tako, da dovoljuje možnost spremembe (tj. povečanja ali zmanjšanja) stopnje ukrepov, lahko zahteva pregled v skladu s členom 11(3) osnovne uredbe.

Stranke, ki želijo zahtevati takšen pregled, ki bi bil izveden neodvisno od pregleda absorpcije, omenjenega v tem obvestilu, lahko kontaktirajo Komisijo na zgoraj navedenem naslovu.

10. Časovni okvir preiskave

Ponovna preiskava se v skladu s členom 12(4) osnovne uredbe zaključi v 9 mesecih po objavi tega obvestila v Uradnem listu Evropske unije.

(1) UL L 56, 6.3.1996, str. 1. Uredba, kakor je bila nazadnje spremenjena z Uredbo (ES) št. 2117/2005 (UL L 340, 23.12.2005, str. 17).

(2) UL L 240, 16.9.2005, str. 1.

(3) Za navodila o opredelitvi pojma „povezane družbe“ glej člen 143 Uredbe Komisije (EGS) št. 2454/93 o določbah za izvajanje Uredbe Sveta (EGS) št. 2913/92 o Carinskem zakoniku Skupnosti (UL L 253, 11.10.1993, str. 1).

(4) To pomeni, da je dokument samo za interno uporabo. Zaščiten je v skladu s členom 4 Uredbe (ES) št. 1049/2001 Evropskega parlamenta in Sveta v zvezi z dostopom javnosti do dokumentov Evropskega parlamenta, Sveta in Komisije (UL L 145, 31.5.2001, str. 43). Je zaupen dokument v skladu s členom 19 osnovne uredbe in členom 6 Sporazuma STO o izvajanju člena VI GATT 1994 (Protidampinški sporazum).